## Odluka Vijeća za elektroničke medije klasa: 612-12/13-02/0005 od 4. lipnja 2013.

### NN 70/2013 (12.6.2013.), Odluka Vijeća za elektroničke medije klasa: 612-12/13-02/0005 od 4. lipnja 2013.

70 12.06.2013 Odluka Vijeća za elektroničke medije klasa: 612-12/13-02/0005 od 4. lipnja 2013.

AGENCIJA ZA ELEKTRONIČKE MEDIJE

1400

Vijeće za elektroničke medije u sastavu Zdenko Ljevak, predsjednik Vijeća, Ernest Strika, zamjenik predsjednika Vijeća te Damir Hajduk, Suzana Kunac, Vesna Roller i Gordana Simonović kao članovi Vijeća, na temelju članka 69. stavka 1. podstavka 1. Zakona o elektroničkim medijima (»Narodne novine« broj 153/09 i 84/11; dalje: ZEM) i članka 22. Pravilnika o sadržaju i postupku javnog natječaja za davanje koncesija za obavljanje djelatnosti pružanja medijskih usluga televizije i radija (»Narodne novine« broj 46/10 i 113/10; dalje: Pravilnik) na 36-13 sjednici održanoj 4. lipnja 2013., donijelo je sljedeću

ODLUKU

I. Poništava se Odluka o raspisivanju javnog natječaja broj 01/13 od 10. travnja 2013., klasa: 612-12/13-02/0002, urbroj: 567-02/01-13-01 objavljena u »Narodnim novinama« broj 46/13, u dijelu za davanje koncesije za obavljanje djelatnosti pružanja medijskih usluga radija, tablica 2, redni broj 2., na području Varaždinske županije (Z-VZ).

II. Ova odluka stupa na snagu danom donošenja i objavit će se u »Narodnim novinama«.

Obrazloženje

Na temelju članka 73. ZEM-a, Pravilnika, te provedenih pripremnih radnji za davanje koncesija te tehničke podloge koju je utvrdila Hrvatska agencija za poštu i elektroničke komunikacije, Vijeće za elektroničke medije je Odlukom o raspisivanju javnog natječaja broj 01/13 od 10. travnja 2013., klasa: 612-12/13-02/0002, urbroj: 567-02/01-13-01 objavljenom u »Narodnim novinama« broj 46/13 raspisalo Javni natječaj broj 01/13 za davanje koncesija za obavljanje djelatnosti pružanja medijskih usluga televizije i radija na područjima: Digitalne regije D3, Koprivničko-križevačke županije i Varaždinske županije.

Na 35-13 sjednici Vijeća, 27. svibnja 2013. održano je javno otvaranje ponuda pristiglih na javni natječaj te je utvrđeno kako je na raspisani javni natječaj, u dijelu za davanje koncesije za obavljanje djelatnosti pružanja medijskih usluga radija na području Varaždinske županije pristigla jedna ponuda, trgovačkog društva Radio Varaždin d.o.o. iz Varaždina.

Vijeće je pristupilo postupku utvrđivanja zadovoljavanja uvjeta ponuda pristiglih na javni natječaj. Utvrđeno je kako jedina pristigla ponuda, ona trgovačkog društva Radio Varaždin d.o.o. ne udovoljava uvjetima natječaja koji su bili propisani natječajnom dokumentacijom.

Naime, uvidom u gornju ponudu utvrđeno je kako ona ne udovoljava natječajnoj dokumentaciji u dijelu koji se odnosi na obrazac izjave da se dodjelom koncesije ne ostvaruje nedopuštena koncentracija. Ponuditelj je dostavio izjavu kojom je potvrdio kako ne ostvaruje nedopuštenu koncentraciju u smislu članaka 54. – 56. ZEM-a, dok ispravna izjava sadržana u natječajnoj dokumentaciji sadrži i potvrdu o neostvarivanju nedopuštene koncentracije u smislu članka 60. ZEM-a.

Nadalje, utvrđeno je kako postoci programske osnove nisu pravilno iskazani (emitiranje programa 24 sata). Za glazbeni program navodi se udio od 68% ukupnog programa – kada se zbroje sve emisije navedene u toj kategoriji dobiva se zbroj od ukupno 3.765 minuta ili 37,35%. Za zabavni program navodi se udio od 5% ukupnog programa – kada se zbroje sve emisije navedene u toj kategoriji dobiva se zbroj od ukupno 1,1%. Za informativni program navodi se udio od 20% ukupnog programa – kada se zbroji trajanje svih emisija navedenih u toj kategoriji dobiva se 1094 minuta tjedno ili 10,85%.

Odredbom članka 22. Pravilnika o sadržaju i postupku javnog natječaja za davanje koncesija za obavljanje djelatnosti pružanja medijskih usluga televizije i radija propisano je kako će Vijeće donijeti odluku o poništenju natječaja ili dijela natječaja u slučaju da nije podnesena niti jedna prihvatljiva ponuda prema uvjetima javnog natječaja.

Budući da je utvrđeno kako jedina pristigla ponuda na Javni natječaj 01/13 nije prihvatljiva prema uvjetima javnog natječaja, odlučeno je kao u izreci.

UPUTA O PRAVNOM LIJEKU

Protiv ove odluke nije dopuštena žalba ali se može pokrenuti upravni spor pred Upravnim sudom u Zagrebu u roku od 30 dana od dana primitka odluke. Tužba se predaje ili šalje neposredno Upravnom sudu u Zagrebu, a može se podnijeti i na zapisnik kod redovnog suda nadležnog za obavljanje pravne pomoći.

Klasa: 612-12/13-02/0005

Urbroj: 567-06-13-03

Zagreb, 4. lipnja 2013.

Agencija za elektroničke medije
Vijeće za elektroničke medije
Zdenko Ljevak, dipl. ing., v. r.

Odluka, NN 70/2013-1400